Virallinen lehti nro C 043 , 20/02/1995 s. 0075



A4-0001/95 Päätöslauselma, joka koskee menettelyä, jota on noudatettava kuultaessa parlamenttia tilintarkastustuomioistuimen jäsenten nimittämisen yhteydessä Euroopan parlamentti, - ottaen huomioon työjärjestyksensä 148 artiklan, - ottaen huomioon 17. marraskuuta 1992 hyväksymänsä päätöslauselman koskien menettelyä, jota noudatetaan kuultaessa Euroopan parlamenttia tilintarkastustuomioistuimen jäsenten nimittämisen yhteydessä (( VL nro C 337, 21.12.1992, s. 51)), - ottaen huomioon talousarvion valvontavaliokunnan mietinnön, (A4-0001/95) A. ottaen huomioon, että Euroopan unionin talousarvion valvontajärjestelmän kannalta keskeinen yhteistyö Euroopan parlamentin ja tilintarkastustuomioistuimen välillä kärsii, jos parlamentti ei hyväksy tilintarkastustuomioistuimen jäsentä, B. ottaen huomioon, että ennen kuin hyväksyntämenettelystä oletettavasti tulee vakiintunut käytäntö vuonna 1996 sopimukseen Euroopan unionista tehtävän tarkistuksen avulla, tulisi laatia sääntöjä, jotta mahdollisuus parlamentin lausuntojen ja neuvoston päätöksien väliseen ristiriitaan olisi mahdollisimman pieni, 1. Pyytää talousarvion valvontavaliokuntaa ottamaan yhteyttä asiaankuuluviin tahoihin jäsenmaissa, jotta nämä nimeäisivät ehdokkaita tilintarkastustuomioistuimeen sekä kiinnittämään näiden tahojen huomion parlamentin laatimiin arvosteluperusteisiin ja menettelytapoihin; 2. Pyytää neuvostoa: - laatimaan ehdotuksensa vastaamaan täysin parlamentin 17. marraskuuta 1992 antamassa päätöslauselmassa esitettyjä arvosteluperusteita, parlamentin luonnollisesti pitäessä huolen siitä, että se puolestaan noudattaa samoja arvosteluperusteita äärimmäisen tarkasti; - esittämään nimitykset vähintään kymmenen viikkoa ennen kuin kyseessä olevat jäsenet on tarkoitus nimittää virkaan, ottaen huomioon, että neuvoston aiheuttama viivästys johtaa vastaavasti parlamentin lausunnon viivästymiseen ((Koskien uusien jäsenmaiden jäsenehdokkaita, joita ei voida nimittää ennen 1.1.1995, parlamentti toivoo neuvoston työskentelevän mahdollisimman ripeästi nimitysasiassa ja parlamentti puolestaan lupaa rajoittaa harkintaan ja hyväksyntään tarvitsemansa ajan minimiin.)) - toimittamaan asiaankuuluvat uraa koskevat tiedot ilmoittaessaan ehdokkaiden nimet, sekä antaa kaikki siihen liittyvät tiedot ja lausunnot jäsenmaiden sisäisen päätöksentekoprosessin ollessa käynnissä; - antamaan parlamentille nimityksiä koskevaa tietoa, jota se on mahdollisesti saanut jäsenvaltiolta. Ellei parlamentilla ole näitä tietoja, on sen tehtävä omia tiedusteluja, mikä väistämättä johtaa menettelyn viivästymiseen; 3. Tekee seuraavat lisämääräykset, jotka koskevat talousarvion valvontavaliokunnan kokouksissa ja täysistunnoissa noudatettavaa käytäntöä, ja jotka täydentävät 17. marraskuuta 1992 hyväksyttyä päätöslauselmaa: (a) lausunnot on esitettävä mietinnön muodossa ja hyväksyttävä yksinkertaisella enemmistöllä. Mietintö ei saa sisältää johdantokappaleita ja siinä on esitettävä pelkästään nimitystä koskeva mielipide; (b) perusteluissa esitetään lausuntoa tukevien perusteluiden yhteenveto, josta ei äänestetä; (c) mietinnössä on kolme osaa, jotka ovat perustelut, joista ei äänestetä, yhteenveto tilanteesta, joka vallitsi parlamenttiin lähettämisen yhteydessä, josta ei myöskään äänestetä, sekä varsinainen osa, joka sisältää vain: - puoltavan lausunnon tai - kielteisen lausunnon; mietinnöissä ei saa olla johdantokappaleita, joista äänestetään. 4. Pyytää puhemiestään välittämään tämän päätöslauselman neuvostolle sekä tiedoksi tilintarkastustuomioistuimelle ja komissiolle.